Apostlite kirik (Konstantinoopol)

pisi|250px|Püha Johannes Kuldsuu säilmete viimine Apostlite kirikusse. Miniatuur Basileios II menologion'ist, 985. aastast, Vatikani raamatukogu
Apostlite kirik (kreeka keeles Ἅγιοι Ἀπόστολοι Agioi Apostoloi; türgi keeles Havariyyun Kilisesi; inglise keeles Church of the Holy Apostles) oli Ida-Rooma riigi pealinnas Konstantinoopolis paiknev õigeusu kirik. Sinna olid maetud keiser Constantinus Suur ja mitmed teised Rooma keisridNicholas Mesarites, Ekphrasis on the Church of the Holy Apostles.

 Ajalugu 
Esialgne ehitis püstitati juba 4. sajandil, hilisemad keisrid laiendasid kirikut. Hagia Sophia järel oli see suuruselt ja tähtsuselt teine pühakoda Konstantinoopolis. Nikolaos Mesarites kirjutas ajavahemikus 1198–1203 "Ekphrasise", Pühade Apostlite kiriku kirjelduse. Tekst on koos teiste Mesaritese tekstidega säilinud ühes 13. sajandi käsikirjas, mis on kahes köites (Cod. Ambrosianus gr. 350 ja Cod. Ambrosianus gr. 352).

Kui osmanid Konstantinoopoli 1453. aastal vallutasid, oli Apostlite kirik lühikest aega oikumeenilise patriarhi residents. Kuid kolm aastat hiljem lahkus patriarh lagunema hakkavast kirikust ja 1461. aastal lammutati hoone ning ehitati selle asemele Fatih-mošee.

 Arhitektuur 
Hoone ehitusskeem on rekonstrueeritud kirjelduste põhjal. Hoone oli Kreeka risti kujulise põhiplaaniga. Iga ristiosa (keskpaik ja risti harud) oli kaetud kupliga, mida kandsid võimsad piilarid. Kiriku idaosa külge liitus ümmargune Constantinuse mausoleum ja põhjapoolse ristiharu idaküljele Justinianus I kolmeosaline matusekabel. Interjööri kaunistasid rikkalikud mosaiigid.

Konstantinoopoli Apostlite kiriku arhitektuurist arvatakse mõjutatud olevat Johannese basiilika Efesoses (varemeis), Püha Markuse kirik Veneetsias, Saint-Fronti katedraal Perigueux's ja Padova Püha Antoniuse basiilika.

 Viited 

 Välislingid 
 Konstantinoopoli Apostlite kiriku 3D-rekonstruktsioon
 The Church of the Holy Apostles, Constantinople, 330. – NYIT Arch161 Student (kiriku põhiplaan ja 3D-rekonstruktsioon)
 Constantinuse mausoleum ja keisrite hauad (osa "Ekphrasisest", inglise keeles)

Kategooria:Konstantinoopoli sakraalehitised
Kategooria:Bütsantsi ehitised
Kategooria:İstanbuli ehitised